Luna trecută, înmatriculările de autoturisme noi au scăzut în România cu 9,5%, în comparație cu aceeași perioadă a anului trecut. Datele Asociației Producătorilor și Importatorilor de Automobile (APIA) arată că autoturismele "electrificate" au raportat o creștere de 12,9% și o cotă de piață de 43,3%.
După o evoluție importantă în lunile anterioare, februarie 2024 a venit cu o scădere de 6,4% a înmatriculărilor de autovehicule noi, în comparație cu aceeași lună din 2023.
Numărul autoturismelor pe benzină a înregistrat o scădere de 23,1%, în comparație cu aceeași perioadă din 2023, ajungând la o pondere de 57,5%. În privința mașinilor diesel, acestea au înregistrat o creștere de 21,6%, deținând o cotă de 17,6% din total.
Autoturismele "electrificate", respectiv cele electrice (100% şi hibride plug-in), precum şi cele full hybrid (care dispun şi de propulsie electrică fără încărcare din sursă externă) dețin în februarie 2024 o cotă de piață de 24,9%, informează Agerpres.
Autoturismele full electrice dețin o cotă de 9,9%, în februarie 2024. De remarcat este și menținerea ritmului de creștere a autoturismelor 100% electrice (+6,5%) şi a celor plug-in hybrid (+13,5%), de la un an la altul.
Cele mai vândute mașini 100% electrice în februarie 2024 au fost Dacia Spring – cu 451 de unităţi şi o scădere de 19,5%, în comparație cu aceeași perioadă a anului 2023, Tesla Model 3 – 170 de unități (+100%), Tesla Model Y – cu 122 de unităţi (+530%), Hyundai Ioniq 5 – cu 38 de unităţi şi Renault Megane – cu 30 de unităţi.
Topul autoturismelor Plug-in este condus de Toyota RAV4, cu 54 unităţi şi o creştere de 600%, faţă de februarie 2023, urmată de Mercedes Benz GLE (40 de unităţi, +66,7%), Ford Kuga (40 de unităţi), Hyundai Tucson (26) şi Mazda CX 60 (cu 25 de unităţi).
În privința autoturismelor hibride, fără reîncărcare din surse externe, topul este condus de Toyota C-HR – cu 178 de unităţi (+111%), apoi Toyota Corolla (160 de unităţi, +8,1%) şi Toyota RAV4 (150 de unităţi).